SKRIFTLIG FORESPØRGSEL E-0743/00

af Hiltrud Breyer (Verts/ALE) til Kommissionen

(13. marts 2000)

Om: Vurdering af projekters indvirkning på miljøet og definitionen på vindmølleparker

Rådets direktiv EF/97/11(1) om ændring af direktiv 85/337/EØF(2) indeholder i forbindelse med de projekter, der skal vurderes med hensyn til deres indvirkning på miljøet, også begrebet vindmølleparker (bilag II til direktivet, nr. 3, litra i). Der mangler her en definition på begrebet. Det er også uklart, om antallet af anlæg eller hele området, hvorpå der er anbragt anlæg, eller anlæggenes ydelse, skal danne grundlag for definitionen.

På baggrund af landskabsplejen og den fysiske planlægning henstillede man i de tyske delstater til, at man så vidt muligt sammenlagde de enkelte anlæg i vindmølleparker. Hvis antallet af anlæg sættes for lavt, er der allerede nu risiko for, at parker med ti vindkraftanlæg vil være omfattet af vurderingen om projekters indvirkning på miljøet. Denne vurdering af projekters indvirkning på miljøet vil også omfatte projekter, hvor man kan forvente omfattende følger for miljøet. Udnyttelsen af vindenergien er en vigtig del af en energipolitik, der tager sigte på at beskytte klimaet. Alle tyske delstater har vedtaget særlige bestemmelser om, at der tages hensyn til naturbeskyttelses- og miljøinteresser i forbindelse med fastlæggelsen af områder bestemt til vindkraft. Disse bestemmelser har svaret til forventningerne. Derudover må en vurdering af projekters indvirkning på miljøet allerede i forbindelse med 10 anlæg tages op til overvejelse og må ændres på baggrund af de hidtidige driftserfaringer.

Mener Kommissionen ikke også, at der må tillægges udnyttelsen af vindkraft stor betydning i forbindelse med en løsning på klimabeskyttelsesproblematikken og gennemførelsen af de internationalt vedtagne foranstaltninger om klimabeskyttelse i Rio og Kyoto?

Hvilke forestillinger gør Kommissionen sig med hensyn til antallet af anlæg og arealudnyttelsen (der anmodes om detaljerede oplysninger) i forbindelse med begrebet vindmølleparker?

Hvorledes har de enkelte medlemsstater fortolket begrebet vindmølleparker i direktivet om projekters indvirkning på miljøet?

(1) EFT L 73 af 14.3.1997, s. 5.

(2) EFT L 175 af 5.7.1985, s. 40.

Svar afgivet på Kommissionens vegne af Margot Wallström

(12. april 2000)

Kommissionen støtter kraftigt udvikling og anvendelse af vedvarende energikilder, såsom vindkraft, og påtænker at støtte 12 % af det endelige energiforbrug i 2010. Dette vil hjælpe med til at nå Kyoto-målet med minus 8 % og at klare andre miljøproblemer såsom forsuring og ozon. Vindenergi spiller helt klart en vigtig rolle i sådanne strategier og var faktisk en af de hurtigst voksende industrier i Fællesskabet i 1999. Det at anvende alternative energiproduktionsmetoder udelukker imidlertid ikke, at sådanne aktiviteter måtte få betydelige miljøvirkninger i nogle tilfælde, der bør fastlægges, vurderes og tages i betragtning ved beslutningstagningen. Vindmølleparkers design og opførelse skal tage andre miljøproblemer i betragtning, der måtte findes, således at det ene miljøproblem ikke erstatter det andet. En sådan vurdering er ikke i vejen for eller forsinker anvendelsen af vindenergi, men sikrer en miljømæssig sund approach.

Direktiv 97/11/EF, der ændrer det første VVM-direktiv, indeholder ikke detaljerede bestemmelser for vindmølleparker. Det skal bemærkes, at logikken hvad angår alle aktiviteter anført i bilag II til direktiv 97/11/EF er, at det er op til medlemsstaterne at fastlægge de detaljerede bestemmelser (grænseværdier og kriterier), hvorover der måtte forekomme væsentlige miljøvirkninger. Denne fastlæggelse kan variere fra medlemsstat til medlemsstat afhængig af de særlige forhold. I nogle tilfælde består en vindmøllepark af kun to vindturbiner, men kan alligevel forårsage væsentlige miljøvirkninger (f.eks. når de placeres tæt på et fuglebeskyttelsesområde), medens i andre tilfælde udgøres vindmølleparken af adskillige vindturbiner.

Med hensyn til nøjere oplysninger om, hvordan de forskellige medlemsstater har fortolket udtrykket vindmølleparker i deres nationale lovgivning skal det bemærkes, at otte medlemsstater, herunder Tyskland, endnu ikke fuldt ud har gennemført direktiv 97/11/EF. Kommissionen har derfor ikke alle nødvendige oplysninger til at besvare spørgsmålet. I henhold til foreliggende oplysninger defineres vindmølleparker forskelligt med en kombination af grænseværdier og kriterier (f.eks. Nederlandene: hvor den samlede vindmøllekapacitet er på 10 MW eller mere om året eller der er 10 eller flere vindmøller, Det Forenede Kongerige: opførelse af mere end 2 turbiner eller hvor en turbines navhøjde eller højden på andre strukturer overstiger 15 meter; Italien: i national lovgivning skal alle kraftproducerende vindenergianlæg underkastes en screening, men hvis de anbringes i et naturbeskyttelsesområde, skal de automatisk underkastes en vurdering af miljøvirkninger).